Nasjonalt virkemiddelapparat til EDF

# Innledning

Det europeiske forsvarsfondet (EDF, The European Defence Fund), er et initiativ fra EU-kommisjonen for å støtte samarbeid innen forsvarsforskning og –utvikling. Det viktigste om EDF finner du på <https://ec.europa.eu/defence-industry-space/eu-defence-industry/european-defence-fund-edf_en>

EDF implementeres ved årlige utlysninger av arbeidsprogram. 30. juni 2021 ble det lyst ut program for totalt 1,2 milliarder Euro for inneværende år, med søknadsfrist 9. desember. EUs finansiering gjennom EDF er fleksibel, ved at de kan dekke 20 % finansiering av prototypeutvikling, men opptil 80 % av kostnaden ved sertifisering og testaktiviteter og 100 % for forskningsaktiviteter. Samtidig finnes det flere bonussystemer i EDF som vil kunne øke EDFs andel av finansieringen, begrenset oppad til 35 % av kostnaden. Eksempler på slike bonuser er ved deltakelse av SMBer og Mid-cap bedrifter (Middle-capitalisation company (opptil 3000 ansatte)), eller at prosjektet er et PESCO-prosjekt <https://eeas.europa.eu/headquarters/headquarters-Homepage/34226/permanent-structured-cooperation-pesco-factsheet_en>. Det er likevel ikke mulig å få en høyere finansieringsandel enn 100 %, selv om en summering av basisfinansiering og bonuser tilsier det.

EUs finansiering kalkuleres basert på søknadens godkjente totalkostnader. Detaljer om finansieringen finnes på <https://ec.europa.eu/defence-industry-space/zip-file-documentation_en>, i vedlegget som heter edf\_call-texts-2021\_en\_v1.3 (per 7. sep. 2021). Indirekte kostnader dekkes enten ved et tillegg på 25 prosent eller dekning av faktiske indirekte kostnader etter gjeldende bokføringsprinsipper. Det vurderes derfor som unødvendig med stimuleringstiltak tilsvarende den såkalte STIM-EU-ordningen som har vært brukt av institutt-, universitets- og høyskolesektorene i EUs syvende rammeprogram Horizon 2020.

For å dekke søkernes kostander utover finansiering fra EUs EDF, vil Forsvarsdepartementet bistå norske søkere med dekning av egenandelen etter gitte kriterier.

# FDs støtteordninger

FD har følgende støtteordninger til norske søkere til EDF:

## Konsulentstøtte

FD arbeider med å få på plass en ordning for konsulentstøtte. En konsortieleder, eller andre som har tunge bidrag inn i et konsortium, kan søke om konsulentstøtte som kan bistå med veiledning og tilbakemelding på søknaden. Normalt gis 20-30 timer støtte. FD vurderer fra sak-til-sak hvem som får støtte.

## Prosjektetableringssøtte

Norske aktører som søker på EDF-utlysningene kan søke Forsvarsdepartementet (FD) om støtte til prosjektetablering, inkludert arbeidstimer og reiser for møter i forbindelse med søknadsprosessen. En vesentlig målsetning med prosjektetableringsstøtten er å utvikle norske søkermiljøer. Det stilles derfor som krav til søknaden at den må være tilstrekkelig god til å kunne konkurrere om midler fra EU, for at prosjektetableringsstøtten skal tildeles. Dette innebærer at søknaden samlet sett må få minst 10 av 15 poeng. Søknader som faller under rangeringskriteriene fra EU vil ikke kvalifisere for prosjektetableringsstøtte.

Det gis 100 % kostnadsdekning for reiser/timer brukt i etableringen av prosjektet, inntil kroner:

* 500 000 for konsortieleder
* 200 000 for arbeidspakkeleder
* 75 000 for øvrige deltakere

Det gjøres individuell vurdering for samlesøknad med flere norske aktører i samme konsortium, hvor det forventes at arbeidsdelingen optimaliseres

Søknaden skal sendes FD så snart som mulig. Dersom flere norske aktører deltar i ett konsortium skal det sendes en samlet søknad. Utbetaling vil først bli gjort etter EUs fagfellevurdering av søknaden, jf. kravene om 10 av 15 poeng.

## Medfinansiering

FD vil kunne dekke medfinansiering etter søknad, der hvor EU ikke dekker 100 % av prosjektkostnaden. Hovedregelen er at FD vil kreve en egenandel fra søkeren. Det gjøres individuell vurdering av hver søknad.

### Underleverandør

I de tilfellene søker om medfinansiering i et prosjekt er underleverandør i et konsortium, vil det bli lagt vekt på at produktet:

* er en del av de teknologiske kompetanseområdene (Meld. St. 17 (2020-2021) s. 33-35), eller
* er en del av nye og banebrytende teknologier (Meld. St. 17 (2020-2021) s. 35), eller
* er en nyttiggjøring av sivil teknologi til forsvarsformål (Meld. St. 17 (2020-2021) s. 15 og 35.

I tillegg vil det være viktig at produktet kan sannsynliggjøres som nyttig for Forsvaret, fortrinnsvis ved at det har en egen sponsor fra Forsvaret eller fra et av forsvarsindustrilokomotivene.

### Sluttprodusent

Dersom søker er sluttprodusent til produktet vil det være viktig å sannsynliggjøre forsvarsnytte, enten ved en kobling til Forsvarets investeringsplaner eller til gjeldende langtidsplan. Også her vil en sponsor fra Forsvaret eller fra et av forsvarsindustrilokomotivene være viktig.

### Søknaden

Søknaden skal fremmes FD så snart som mulig i prosessen. Søknader behandles fortløpende, og det må forventes inntil to ukers behandlingstid etter mottak av søknaden. Dersom søknaden innvilges, vil søker i første omgang få en garanti fra FD om hvilket beløp vi vil støtte med og beløpets utbetalingsplan. Medfinansieringen vil kun komme til utbetaling dersom søkers konsortium vinner utlysningen.

Søknaden om medfinansiering sendes Forsvarsdepartementet på e-post: [FD-EDF@fd.dep.no](mailto:FD-EDF@fd.dep.no)

Tittelen på e-posten skal være: Søknad om medfinansiering til EUs EDF utlysning 2021 - «*Utlysningens ID nr xxx».* Søknaden legges ved e-posten som vedlegg.

## Annen støtte

FD med underliggende etater vil støtte med myndighetsdialog, matchmaking og posisjonering.